**E L Ő T E R J E S Z T É S**

**Szombathely Megyei Jogú Város Közgyűlésének**

**2021. június 24-i ülésére**

**Javaslat**

**a „Legjobb Önkormányzati Gyakorlatok Programja 2021” elnevezésű pályázati felhívással kapcsolatos döntések meghozatalára**

A Legjobb Önkormányzati Gyakorlatok Programját a Települési Önkormányzatok Országos Szövetsége (TÖOSZ) az Európa Tanács Helyi és Regionális Demokrácia Szakértői Központja együttműködésével hirdeti meg 2008. óta. A megvalósításában részt vesz a Magyar Faluszövetség, a Magyar Önkormányzatok Szövetsége, a Belügyminisztérium, az Országos Polgárőr Szövetség és az Emberi Erőforrások Minisztériuma is. A programhoz 2019-ben csatlakozott az Innovációs és Technológiai Minisztérium, az e-Demokrácia Műhely Egyesület és a Homo Oecologicus Alapítvány, 2020-ban a Kisvárosok Szövetsége, valamint a Biztonságos és Élhető Városokért Egyesület is.

A program célja a legjobb önkormányzati gyakorlatok feltérképezése, és megismertetése az ország más önkormányzataival, esetleg a nemzetközi szakmai közélettel is. Az új és innovatív helyi megoldások feltérképezése, az önkormányzatok tudásának és tapasztalatának terjesztése a hasonló problémával küzdő önkormányzatok körében magasabb színvonalú ellátásokat, jobb teljesítményt eredményezhet. A program eddigi sikerét jelzi, hogy az elmúlt 12 évben több mint 140 pályázat 156 millió Forint összegű összdíjazásban részesült.

2021. júniusában megjelent a „Legjobb Önkormányzati Gyakorlatok Programja 2021” elnevezésű pályázati felhívás. Az önkormányzatok a 2021. évben négy területen nyújthatnak be pályázatokat:

* Önkormányzati idősellátás jó gyakorlatai, kiemelten az otthoni szolgáltatások és ellátások jó gyakorlatai
* Bűnmegelőzési, közbiztonsági jó önkormányzati gyakorlatok
* Társadalmi felzárkózási jó gyakorlatok – szegénység elleni küzdelem munka biztosításával, munkahelyteremtéssel a település közösségének hasznára
* Önkormányzati innovációk

A pályázati felhívás alapján a nyertes önkormányzatok az alábbi díjazásban részesülnek:

1. helyezett önkormányzat: 1 300 000,- Ft
2. helyezett önkormányzat: 1 000 000,- Ft
3. helyezett: önkormányzat 700 000,- Ft

A pályázat benyújtásához a pályázó önkormányzat részéről önerő bevonása nem szükséges. A pályázat benyújtási határideje: 2021. június 30.

Szombathely Megyei Jogú Város Önkormányzata a szakmai egyeztetéseket követően az „Önkormányzati innovációk” pályázati kategóriában kíván pályázatot benyújtani. A pályázatban a Szombathelyi Közösségi Bérlakás Rendszer (KBR), mint a helyi önkormányzati bérlakás szektorban jelen lévő feszültségeket enyhítő, új, innovatív megoldás kerülne bemutatásra.

Szombathely Megyei Jogú Város Közgyűlése az 53/2020. (II.27.) számú határozatával elfogadta a Szombathelyi Közösségi Bérlakás Rendszer (KBR) működéséről szóló szabályzatot. A rendszer alapvető célja, hogy a magántulajdonban lévő, nem hasznosított lakások szociális célra történő felhasználásával számos család lakhatási gondjai megoldódjanak. A KBR rendszerbe olyan lakások kerülnek bevonásra, melyek komfortosak vagy összkomfortosak, végrehajtási és/vagy haszonélvezeti joggal nem terhelt ingatlanok. A rendszer előnye, hogy a bérbeadással járó kockázatokat az önkormányzat átvállalja, csökkenti vagy kezeli, ezáltal ösztönözve a lakástulajdonosokat, hogy belépjenek a rendszerbe. Abeköltözhető lakások esetén a lakás tulajdonosa és az önkormányzat között a bérleti szerződés megkötésére kerül sor, a szerződés időtartama határozott idejű, de legalább 3 évre szól. Az önkormányzat vállalja, hogy a bérleti szerződés megszűnésekor az ingatlant eredeti állapotában adja vissza a tulajdonos részére. A KBR rendszer működésének sikerét jelzi, hogy bevezetése óta 14 db magántulajdonban lévő lakás került az önkormányzati bérlakás rendszerbe bevonásra, az önkormányzat által kiválasztott bérlők a bérleti - és a közüzemi díjak megfizetése tekintetében hátralékkal nem rendelkeznek. A rendszerben rejlő előnyök, hogy a szokásos piaci árnál alacsonyabb havi bérleti díj megállapítása miatt a rászoruló középosztály tagjai is igénybe tudják venni a bérleményeket. Kaució fizetésére nincs szükség, a hosszú távú szerződéskötés több évre nyújt kiszámítható jövőképet a lakhatási problémákkal küzdők számára. A rendszer további pozitívuma, hogy az Önkormányzat által adható, nem önkormányzati tulajdonban lévő lakásban lakók bérleti díj támogatása a KBR konstrukcióban is igénybe vehető. A bérlőkereséssel, és a bérbeadás adminisztrációjával kapcsolatos feladatokat az Önkormányzat teljes mértékben átvállalja a bérbeadó lakástulajdonos helyett. Ezen előnyök miatt több önkormányzat és civil szervezet részéről érkeznek folyamatosan megkeresések a rendszer adaptálhatóságát érintően.

A Szombathelyi Közösségi Bérlakás Rendszernek az „Önkormányzati innovációk” pályázati témakörbe történő beemelése, országos szintű népszerűsítése hatékonyan segíthet más önkormányzatokat a bérlakás problémáik kezelésében.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2021. június „ ”.**

 /: **Dr. Nemény András** :/

**HATÁROZATI JAVASLAT**

**…../2021. (VI. 24.) Kgy. számú határozat**

1. Szombathely Megyei Jogú Város Közgyűlése a „Legjobb Önkormányzati Gyakorlatok Programja 2021” elnevezésű pályázati felhívásra történő pályázat benyújtását jóváhagyja.
2. A Közgyűlés felhatalmazza a Polgármestert, hogy nyertes pályázat esetén a Támogatási Szerződést aláírja.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó Osztály vezetője/

**Határidő:** 2021. június 30. (1. pont vonatkozásában)

Nyertes pályázat esetén azonnal (2. pont vonatkozásában)